Diari Oficial de la Generalitat Valenciana


Sumari del DOGV 5275, del 07-06-2006 (2006/5730)

ACORD de la Comissió Territorial d'Urbanisme de València, de 6 de març de 2006, relatiu a la modificació núm. 11 de l'ordenació detallada del Pla general d'ordenació urbana del municipi de Riba-roja de Túria, relativa a les normes de protecció de l'edifici de l'Ajuntament.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5275

Data del DOGV
:   07-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5730


Data del document
:   06-03-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Riba-roja de Túria
    * pla d'urbanisme

ACORD de la Comissió Territorial d'Urbanisme de València, de 6 de març de 2006, relatiu a la modificació núm. 11 de l'ordenació detallada del Pla general d'ordenació urbana del municipi de Riba-roja de Túria, relativa a les normes de protecció de l'edifici de l'Ajuntament. [2006/X5730]  
En relació amb l'expedient remés per l'Ajuntament de Riba-roja de Túria referit a la modificació núm. 11 de l'ordenació detallada del Pla general d'ordenació urbana del municipi, relativa a les normes de protecció de l'edifici de l'Ajuntament, es ressalten els següents antecedents i fonaments jurídics:  
Antecedents  
U. El projecte es va sotmetre a informació pública mitjançant un acord del ple de l'Ajuntament en sessió celebrada el dia 11 de juliol de 2005.  
Els anuncis d'informació pública es van inserir en el DOGV núm. 5065 de data 5 d'agost de 2005 i anunci en el diari Las Provincias del dia 22 de juliol de 2005. Durant el període d'informació pública no es van presentar al·legacions, segons es desprén del certificat del secretari que apareix en l'expedient, i va recaure acord plenari d'aprovació provisional en data 7 de novembre de 2005.  
Dos. El projecte consta de tres còpies diligenciades del document de la modificació puntual núm. 11 del Pla general, comprensiva de memòria i estudis complementaris, plànols d'informació, informació gràfica i fitxa de l'edifici de l'Ajuntament.  
Tres. L'objecte del present expedient de modificació és precisar les condicions de protecció de l'edifici de l'Ajuntament de Riba-roja de Túria, inclòs en el catàleg d'edificis protegits del Pla general en el nivell de protecció individual general, atesa la iniciativa de la corporació local de rehabilitar integralment l'edifici, incloent un increment de la superfície construïda, a fi d'adaptar-se a les noves necessitats socials derivades de l'ampliació de les funcions institucionals i el canvi en la tecnologia i en els sistemes de treball.   
Simultàniament, es pretén adaptar la protecció a les categories i continguts establits pel Reglament de planejament de la Comunitat Valenciana (RPCV), d'acord amb el que han indicat els articles 92 i 98 del mencionat reglament.   
Per això, el fonament de la present modificació és la conveniència d'establir un marc normatiu absolutament clar per a la transformació de l'actual edifici de l'Ajuntament, compatible amb la preservació dels seus valors historicoartístics.  
Tal com prescriu l'article 97 del RPCV la modificació afecta exclusivament l'ordenació detallada, per no referir-se ni a la definició del nucli històric tradicional, ni a la catalogació dels béns d'interés cultural ni a cap altre aspecte integrat pel pla en l'ordenació estructural.  
L'àmbit de la present modificació del Pla general és la parcel·la ocupada per l'edifici de l'Ajuntament de Riba-roja de Túria, amb els límits següents:  
. A l'oest, plaça de l'Ajuntament, on té el número 9.  
. Al sud i est, carrer del Forn Vell.  
. Al nord, mitgera de la parcel·la situada en plaça de l'Ajuntament núm. 8.  
La parcel·la té una superfície de 489 m2, i està classificada com a sòl urbà. La qualificació urbanística està definida pel plànol d'ordenació B.E7-J14 del Pla general, com a equipament administratiu. L'àrea en què se situa l'edifici pertany a la zona d'ordenació nucli antic, corresponent a l'àmbit protegit denominat Recinte urbà del nucli antic, que és objecte d'una regulació específica en l'article 14 del títol XI de les normes.  
Quatre. Els criteris i el contingut de les condicions de protecció de l'edifici són les següents:  
El nivell de protecció que s'establix per a l'edifici és el de protecció individual parcial, definit per l'article 94 del Reglament de planejament de la Comunitat Valenciana, que inclou les construccions que pel seu valor històric o artístic han de ser conservades, almenys en part, preservant els elements definitoris de la seua estructura arquitectònica o espacial i els que presenten valor intrínsec.   
Poden autoritzar-se:   
A) Les obres congruents amb els valors catalogats sempre que es mantinguen els elements definitoris de l'estructura arquitectònica o espacial com ara els espais lliures, altures i forjats, jerarquització de volums interiors, escales principals, el vestíbul si hi ha, la façana i la resta d'elements propis.  
B) La demolició d'alguns dels elements assenyalats en l'apartat anterior quan no gaudisquen de protecció específica pel catàleg i, a més, siguen d'escàs valor definitori del conjunt o quan la seua preservació comporte greus problemes de qualsevol índole per a la millor conservació de l'immoble.  
Si tenim en compte les necessitats plantejades per l'ampliació de les instal·lacions, els valors històrics i arquitectònics de l'edifici i els importants processos de transformació experimentats des de la seua construcció, es permeten les següents modificacions volumètriques, recollides en el plànol que s'inclou en la normativa de protecció:  
. Es permet elevar en una planta l'altura del cos posterior, corresponent a l'edifici de dos plantes projectat inicialment per a habitatges, a fi de permetre l'ampliació de les instal·lacions municipals.  
. Així mateix s'amplia la superfície del cos de major altura situat en la part central de l'edifici, sense superar l'altura actual, amb la finalitat d'aclarir els recorreguts interiors, creant una escala i un espai buit central que centralitzen les circulacions, relacionen els diferents cossos aclarint les relacions entre ells.  
A aquestes condicions s'afigen les derivades de la normativa de protecció específica que s'enumeren a continuació:  
Poden autoritzar-se obres de reforma i ampliació que no superen la volumetria màxima establida pel plànol inclòs en la normativa de protecció.  
En els elements de nova construcció ha d'establir-se una diferenciació entre els nous volums plantejats i el volum actualment existent, utilitzant preferentment panys de paret massissos o envidrats de característiques homogènies. Es recomana la simplicitat de formes, per a reduir la seua afecció als valors de l'edificació protegida.  
Les obres que s'han de realitzar han d'assegurar la conservació i la potenciació dels següents elements arquitectònics de l'edifici:  
1. Façanes i volumetria exterior, es conserven els elements formals i la construcció original que constituïxen les façanes exteriors de l'edifici, i mantenint materials i textures. La conservació de les façanes lateral i posterior es farà compatible amb la sobreelevació d'una planta en el cos posterior i la modificació dels buits existents per a recuperar les característiques del projecte original.  
2. Torrassa que continga l'escala principal, en la qual les úniques actuacions permeses són les de conservació i recuperació.  
3. Vestíbul d'accés i saló d'actes, la estructura i característiques volumètriques de les quals han de recuperar-se en el cas de substitució dels seus elements constructius.  
Cinc. Durant la tramitació de l'expedient s'ha demanat informe a la Conselleria de Cultura, Educació i Esport, Unitat de Patrimoni.  
El 22 de novembre de 2005 el director general de Patrimoni Valencià emet un informe favorable, del següent tenor literal:  
....L'edifici afectat per la proposta de modificació s'emplaça en l'entorn de protecció del castell Palau Senyorial i les Antigues Muralles de Riba-roja que té la condició de bé d'interés cultural que es regix per la disposició addicional primera de la Llei 4/1998, de patrimoni cultural valencià i està catalogat en el pla amb el nivell de protecció individual general.  
La documentació últimament aportada per l'Ajuntament i firmada per Javier Muñoz Guillem de Vetges Tu i Mediterrània, SL, de data juliol de 2005 planteja una modificació puntual del PGOU que permet, amb modificacions, la intervenció sobre el bé catalogat.  
Per tot això de conformitat amb l'informe dels serveis tècnics i vistos els preceptes indicats s'informa favorablement als efectes patrimonials l'esmentada modificació puntual núm. 11 firmada per Javier Muñoz Guillem supeditant la materialització constructiva prevista en aquesta a la prèvia i preceptiva autorització patrimonial d'aquest centre directiu i als resultats de les preceptives actuacions arqueològiques sobre la zona d'actuació que condicionen en la seua vigència per tant totes i cada una de les determinacions de l'instrument d'ordenació ara informat..  
Sis. Riba-roja de Túria compta amb Pla general d'ordenació urbana, aprovat definitivament en data 23 d'octubre de 1996 i rectificat en data 13 de març de 1997.  
Set. La Comissió Informativa de la Comissió Territorial d'Urbanisme de València, en la sessió del 27 de febrer de 2006, va emetre un informe relatiu al projecte que ens ocupa, complint així el que ha preceptuat l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Fonaments jurídics  
Primer. La tramitació ha sigut correcta, conforme al que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant, LRAU).  
Segon. La documentació està completa, als efectes del compliment del que ha preceptuat l'article 27 de la LRAU.  
Tercer. No s'aprecia obstacle legal que impedisca l'aprovació autonòmica, conforme a l'article 40 de la LRAU, mentre que les correccions proposades responen a l'interés públic local degudament justificat per la corporació.  
Quart. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 I 39, per remissió de la disposició transitòria setena, de la Llei reguladora de l'activitat urbanística, en relació amb l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
A la vista de tot el que antecedix, la Comissió Territorial d'Urbanisme, en la sessió del 6 de març de 2006 acorda: aprovar definitivament la modificació núm. 11 de l'ordenació detallada del Pla general d'ordenació urbana de Riba-roja de Túria, relativa a les normes de protecció de l'edifici de l'Ajuntament.  
No obstant això, la materialització constructiva prevista en l'esmentada modificació, basant-se en l'informe del director general de Patrimoni Valencià, quedarà condicionada a la prèvia i preceptiva autorització patrimonial de la Direcció General de Patrimoni Cultural Valencià i als resultats de les preceptives actuacions arqueològiques sobre la zona d'actuació que condicionen en la seua vigència per tant totes i cada una de les determinacions del present instrument d'ordenació.   
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'UN MES comptador a partir del dia següent a la data de recepció de la present notificació.  
Si és el cas les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció de la present notificació. L'esmentat article 44 de la Llei 29/1998 establix literalment:  
Art. 44.1. En els litigis entre administracions públiques no cal interposar recurs en via administrativa. No obstant això, quan una administració interpose recurs contenciós administratiu contra una altra, pot requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar, en el termini de dos mesos, a comptar des de la notificació, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, d'acord amb el que preveu l'article 46-1 de l'esmentada Llei 29/98.  
Tot això sense perjudici que puga exercir qualsevol altre recurs o acció que estime oportú.  
Fet que certifiquem amb anterioritat a l'aprovació de l'acta corresponent i a reserva dels termes precisos que se'n deriven, conforme ho autoritza l'article 27-5 de la Llei 30/1992, de 26 de novembre, de règim jurídic de les administracions públiques i del procediment administratiu comú (LRJAP-PAC).  
València, 6 de març de 2006.. El secretari de la Comissió Territorial d'Urbanisme: Alvaro Aleixandre Ortí.